**Doložka prednosti**

**medzinárodnej zmluvy pred zákonmi**

(čl. 7 ods. 5 Ústavy Slovenskej republiky)

**1. Gestor zmluvy:** Ministerstvo zahraničných vecí a európskych záležitostí Slovenskej republiky. Ministerstvo financií Slovenskej republiky je gestorom pre časť Kapitoly 17 dohody týkajúcej sa podpory a ochrany investícií.

**2. Názov zmluvy:** Rozšírená rámcová dohoda medzi Európskou úniou a jej členskými štátmi na jednej strane a Čilskou republikou na strane druhej (podpísaná v Bruseli dňa 13. decembra 2023)

**3. Účel a predmet zmluvy a jeho úprava v právnom poriadku Slovenskej republiky:**

Cieľom rozšírenej rámcovej dohody je zintenzívnenie politickej, regionálnej a globálnej spolupráce medzi Európskou úniou a jej členskými štátmi na jednej strane a Čilskou republikou na strane druhej. Rozšírená rámcová dohoda nahradí  Dohodu o pridružení medzi Európskym spoločenstvom a jeho členskými štátmi na strane jednej a Čilskou republikou na strane druhej, ktorá nadobudla platnosť v roku 2005. Aktualizácia dohody reflektuje na naliehavú potrebu posilniť vzájomne prospešné väzby Únie s kľúčovými podobne zmýšľajúcimi spojencami v Južnej Amerike s cieľom urýchliť energetickú transformáciu, posilniť strategické dodávateľské reťazce a diverzifikovať zdroje dodávok. Rozšírená rámcová dohoda sa okrem iného zameriava aj na posilnenie a diverzifikáciu obchodných vzťahov medzi zmluvnými stranami, pričom ambíciou je taktiež prispieť k vykonávaniu Agendy 2030.

V právnom poriadku Slovenskej republiky je predmet rozšírenej rámcovej dohody upravený v množstve právnych predpisov v príslušných oblastiach spoločenských vzťahov, a to napr. v zákone č. 300/2005 Z. z. Trestný zákon v znení neskorších predpisov, zákone č. 563/2009 Z. z. o správe daní (daňový poriadok) a o zmene a doplnení niektorých zákonov v znení neskorších predpisov, zákone č. 404/2011 Z. z. o pobyte cudzincov a o zmene a doplnení niektorých zákonov v znení neskorších predpisov, zákone č. 392/2015 Z. z. o rozvojovej spolupráci a o zmene a doplnení niektorých zákonov v znení zákona č. 281/2019 Z. z., zákone č. 18/2018 Z. z. o ochrane osobných údajov a o zmene a doplnení niektorých zákonov v znení neskorších predpisov, zákone č. 170/2018 Z. z. o zájazdoch, spojených službách cestovného ruchu, niektorých podmienkach podnikania v cestovnom ruchu a o zmene a doplnení niektorých zákonov v znení neskorších predpisov a zákone č. 185/2015 Z.z. Autorský zákon.

**4. Priama úprava práv alebo povinností fyzických osôb alebo právnických osôb:**

Práva a povinnosti fyzických osôb a právnických osôb z hmotnoprávneho hľadiska sú obsiahnuté v článkoch 17.9 ods. 2, 17.11 ods. 2 a oddiele C kapitoly 17; procesné práva fyzických osôb a právnických osôb (investorov) na riešenie sporov predložením súdu, ktorý je zriadený podľa tejto dohody, sú uvedené v oddiele D kapitoly 17.

**5. Úprava predmetu medzinárodnej zmluvy v práve Európskej únie:**

V primárnom práve Európskej únie je predmet medzinárodnej zmluvy upravený najmä v čl. 91 ods. 1, čl. 100 ods. 2 a čl. 207 ods. 4 prvý pododsek v spojení s čl. 212 a čl. 218 ods. 5, ods. 6 písm. a) bod iii) a ods. 8 Zmluvy o fungovaní Európskej únie. Predmet medzinárodnej zmluvy je zároveň upravený celým radom právne záväzných aktov Európskej únie a to napr. v smernici Európskeho parlamentu a Rady 2012/27/EÚ z 25. októbra 2012 o energetickej efektívnosti, ktorou sa menia a dopĺňajú smernice 2009/125/ES a 2010/30/EÚ a ktorou sa zrušujú smernice 2004/8/ES a 2006/32/ES (text s významom pre EHP) v platnom znení (Ú. v. EÚ L 315, 14.11.2012, s. 1 – 56), v nariadení Európskeho parlamentu a Rady (EÚ) 2016/679 z 27. apríla 2016 o ochrane fyzických osôb pri spracúvaní osobných údajov a o voľnom pohybe takýchto údajov, ktorým sa zrušuje smernica 95/46/ES (všeobecné nariadenie o ochrane údajov) (Text s významom pre EHP) v platnom znení (Ú. v. EÚ L 119, 4.5.2016, s. 1 – 88), alebo v smernici Európskeho parlamentu a Rady (EÚ) 2017/541 z 15. marca 2017 o boji proti terorizmu, ktorou sa nahrádza rámcové rozhodnutie Rady 2002/475/SVV a mení rozhodnutie Rady 2005/671/SVV (Ú. v. EÚ L 88, 31.3.2017, s. 6 – 21).

Súlad medzinárodnej zmluvy s právom Európskej únie: úplná zhoda.

**6. Kategória zmluvy podľa čl. 7 ods. 4 Ústavy Slovenskej republiky (vyžaduje pred ratifikáciou súhlas Národnej rady Slovenskej republiky):**

Z kategórií vymedzených čl. 7 ods. 4 Ústavy Slovenskej republiky ide o medzinárodnú politickú zmluvu a zároveň medzinárodnú zmluvu, ktorá priamo zakladá práva alebo povinnosti fyzických alebo právnických osôb.

**7. Kategória zmluvy podľa čl. 7 ods. 5 Ústavy Slovenskej republiky (má prednosť pred zákonmi):**

Z kategórií vymedzených v čl. 7 ods. 5 Ústavy Slovenskej republiky ide o medzinárodnú zmluvu, na ktorej vykonanie nie je potrebný zákon.

**8. Vplyvy prijatia medzinárodnej zmluvy, ktorá má prednosť pred zákonmi, na slovenský právny poriadok:**

Vzhľadom na prednosť medzinárodnej zmluvy pred zákonmi nie je potrebné zrušiť alebo zmeniť z dôvodu duplicity žiadny právny predpis.